Broj: 711-I-2010-P-256-20/22-11-19

Zagreb, 09. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“, broj 26/11.., 12/12., 126/12., 48/13. i 57/15., u daljnjem tekstu ZSSI), **u predmetu dužnosnika Damira Maričića, općinskog načelnika Općine Vuka**, **pokrenutom Odlukom broj 711-I-2105-P-256-20/21-09-19 od 29. listopada 2021.**, zastupanog po opunomoćeniku odvjetniku Hrvoju Kriviću iz Osijeka na 185. sjednici, održanoj 09. rujna 2022.g., donosi sljedeću

**ODLUKU**

**Utvrđuje se da dužnosnik Damir Maričić, općinski načelnik Općine Vuka, nije počinio povredu članka 7. točke c) ZSSI-a u obnašanju navedene dužnosti, vezano za činjenicu da bi suprotno članku 20. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 04/18. i 112/19.) imenovao sebe u Povjerenstvo za provedbu javnog natječaja za prijam u radni odnos na određeno vrijeme na projektu „Širenje mreže socijalnih usluga u zajednici-Faza I, Aktivno u trećoj životnoj dobi“ na kojem je zaposlena sestrična od dužnosnika, s obzirom da je utvrđeno da se zaposleni na navedenom projektu ne smatraju službenicima i namještenicima Općine Vuka te da se stoga u odnosu na iste ne primjenjuje navedeni Zakon.**

Obrazloženje

Povjerenstvo je na 147. sjednici, održanoj 29. listopada 2021.g., temeljem neanonimne prijave pokrenulo postupak za odlučivanje o sukobu interesa protiv dužnosnika Damira Maričića, općinskog načelnika Općine Vuka zbog moguće povrede članka 7. točke c) ZSSI-a, koja se temelji na činjenici da je isti postupio suprotno članku 20. Zakona o službenicima i namještenicima u lokalnoj i područnoj (regionalnoj) samoupravi („Narodne novine“, broj 86/08., 61/11., 04/18. i 112/19.) kada je imenovao sebe u Povjerenstvo za provedbu javnog natječaja za prijam u radni odnos na određeno vrijeme na projektu „Širenje mreže socijalnih usluga u zajednici-Faza I, Aktivno u trećoj životnoj dobi“ na kojem je zaposlena sestrična od dužnosnika.

Na odluku o pokretanju postupka dužnosnik se putem punomoćnika Hrvoja Krivića, odvjetnika iz Osijeka, očitovao dana 05. siječnja 2022.g. navodeći da prvenstveno smatra kako u postupku provedbe javnog natječaja za prijam u radni odnos na određeno vrijeme na projektu „Širenje mreže socijalnih usluga u zajednici - Faza I, Aktivno u trećoj životnoj dobi" nije postupao protivno članku 20. Zakona o službenicima i namještenicima u lokalnoj i područnoj (regionalnoj) samoupravi.

Naime, dužnosnik ističe da je odredbom čl. 20. st. 1. i 2. Zakona o službenicima i namještenicima u lokalnoj i područnoj (regionalnoj) samoupravi (dalje: Zakon) propisano da kod prijma osoba u službu na određeno vrijeme natječaj provodi povjerenstvo koje imenuje pročelnik upravnog tijela. Nadalje, navodi da je odredbom čl. 28. st. 3. Zakona propisano da se iznimno od stavka 2. toga članka, za potrebe rada na aktivnostima vezanim uz upravljanje projektom koji se financira iz fondova ili programa Europske unije, osoba može primiti u službu na određeno vrijeme za vrijeme trajanja projekta. Osobe koje se zapošljavaju na ostalim projektnim aktivnostima ne smatraju se službenicima i namještenicima lokalne jedinice te se na njih primjenjuju opći propisi o radu. Isto tako, dužnosnik ističe da je sukladno Pravilniku o unutarnjem redu Jedinstvenog upravnog odjela Općine Vuka („Službeni glasnik Općine Vuka", broj: 5/19, 6/20) i Pravilniku o izmjeni i dopuni Pravilnika o unutarnjem redu Jedinstvenog upravnog odjela Općine Vuka („Službeni glasnik Općine Vuka", broj: 7/20) propisano da se sukladno članku 28. Zakona za potrebe zapošljavanja na ostalim projektnim aktivnostima u sklopu projekta „Širenje mreže socijalnih usluga u zajednici - faza I", kodni broj poziva: UP.02.2.2.06, za projekt Aktivno u trećoj životnoj dobi", kodni broj projekta: UP.02.2.2.06.0018,“ sistematiziraju radna mjesta: voditelj sportskih aktivnosti, voditelj dnevnih aktivnosti i kulturnih radionica, asistent u provedbi radionica i asistent u provedbi projektnih aktivnosti i radu s ciljanom skupinom.

Nadalje, navodi se da se osobe koje će se zapošljavati na sistematiziranim radnim mjestima iz stavka 2. toga članka, na ostalim projektnim aktivnostima u sklopu projekta „Aktivno u trećoj životnoj dobi", kodni broj projekta: UP.02.2.2.06.0018, ne smatraju službenicima i namještenicima Općine Vuka, te se na njih primjenjuju opći propisi o radu. Stoga, dužnosnik navodi da je slijedom citiranih zakonskih odredaba, kao i Pravilnika o unutarnjem redu Jedinstvenog upravnog odjela Općine Vuka, razvidno da je propisana različita procedura između zapošljavanja službenika i namještenika na poslovima u upravnim odjelima i službama jedinica lokalne i područne (regionalne) samouprave koja se provodi sukladno odredbama Zakona koji propisuje posebnu proceduru u vidu raspisivanja javnog natječaja, imenovanja povjerenstva za provedbu oglasa za prijem u službu, provođenja intervjua s kandidatima, donošenja rješenja o prijemu u službu, rasporedu na radno mjesto i dr., te zapošljavanja osoba koje se ne smatraju službenicima i namještenicima u smislu Zakona na koje se ne primjenjuje navedeni Zakon, već opći propisi o radu. Dužnosnik nadalje ističe kako je iz dokumentacije dostavljene u prilogu očitovanja Općine Vuka razvidno da je za prijem u službu na određeno vrijeme u Jedinstvenom upravnom odjelu Općine Vuka, za radno mjesto administrator projekta „SNAGA ŽENA - SKRBIM ZA DRUGE, BRINEM ZA SEBE II" financiranog iz fondova Europske unije, raspisan javni natječaj, da je pročelnica Općine Vuka donijela Rješenje o imenovanju Povjerenstva Klasa: 112-03/20-01/02, Ur. broj: 2158/06-01/20-2 od 29. rujna 2020. za provedbu oglasa za prijam u službu za navedeno radno mjesto u koje Povjerenstvo su imenovani dužnosnik Damir Maričić, te ………………… i ……………., da je sukladno čl. 5. i 24. Zakona pročelnica Općine Vuka donijela Rješenje o prijemu u službu Klasa: UP/l-103-02/20-01/01, Ur. broj: 2158/06-01-20-1 od 20. listopada 2020., kao i Rješenje o rasporedu na radno mjesto Klasa: UP/l-103-02/20- 01/01, Ur. broj: 2158/06-01-20-2 od 29. listopada 2020. sukladno čl. 5. i 27. Zakona.

Dužnosnik ističe da se za razliku od navedene procedure zapošljavanja službenika za navedeno radno mjesto, procedura zapošljavanja svih ostalih osoba koje se ne smatraju službenicima i namještenicima u smislu naprijed navedenog Zakona provodi prema općim propisima o radu. Nadalje, ističe da se zapošljavanje radi zasnivanja radnog odnosa na određeno vrijeme na projektu „Širenje mreže socijalnih usluga u zajednici - Faza I", Aktivno u trećoj životnoj dobi, za radno mjesto-voditelj sportskih aktivnosti, nije moglo provoditi temeljem naprijed navedenih odredaba Zakona, jer je temeljem čl. 28. st. 3. istog Zakona i članka 7. st. 2. i 3. Pravilnika o unutarnjem redu Jedinstvenog upravnog odjela Općine Vuka te Pravilnika o izmjeni i dopuni Pravilnika o unutarnjem redu Jedinstvenog upravnog odjela Općine Vuka izričito propisano da se osobe koje se zapošljavaju na navedenom ranom mjestu i u sklopu navedenog projekta ne smatraju službenicima i namještenicima Općine Vuka i da se na njih primjenjuju opći propisi o radu. Isto tako, dužnosnik ističe da Zakon o radu u odredbi čl. 10. st. 1. propisuje da se radni odnos zasniva ugovorom o radu, ali u svojim odredbama ne propisuje uvjete niti način provedbe testiranja kandidata koji su se javili na natječaj za radno mjesto, niti uopće propisuje obvezu testiranja kandidata kod zapošljavanja radnika te je stoga kao načelnik Općine Vuka, koji sukladno čl. 42. st. 1. alineji 1. Statuta Općine Vuka („Službeni glasnik", broj: 01/14, 01/18, 01/20, 2/21) u obavljanju svoje dužnosti zastupa Općinu Vuka, ovlašten sklopiti ugovor o radu radi zasnivanja radnog odnosa.

Nadalje, dužnosnik navodi da je u okviru svojih statutarnih ovlaštenja Javnim natječajem definirao provedbu testiranja kroz intervju s kandidatima, donoseći Odluku o imenovanju Povjerenstva za provedbu javnog natječaja za prijam u radni odnos na određeno vrijeme Klasa: 103-02/20-01/01, Ur. broj: 2158/06-03-20-1 od 14. listopada 2020. prema kojoj su članovi povjerenstva bili Damir Maričić, …………… i ……………., te da je istom odredio zadaće povjerenstva na način da isto otvara zaprimljene prijave, utvrđuje koje prijave ispunjavaju uvjete iz natječaja, poziva kandidate na intervju, provodi testiranje, odnosno intervju te izrađuje izvješće o provedenom postupku. Nadalje, dužnosnik ističe kako je iz dostavljene dokumentacije razvidno da je povjerenstvo provelo postupak i utvrdilo da su dva kandidata ……………. i …………….. ispunjavali uvjete iz natječaja za radno mjesto, te su oba kandidata pozvana na testiranje, odnosno intervju te da je način testiranja obavljen za oba kandidata jednako tako da je svaki član Povjerenstva provedbu javnog natječaja ocijenio kandidate ponaosob, a u navedene obrasce prenesene su sve pojedinačne ocjene članova istog Povjerenstva. Navodi da su ove ocjene potom zbrojene predstavljale ukupan broj bodova koje je pojedini kandidat ostvario na testiranju, pri čemu je najveći broj bodova ostvarila ……………… s kojom je sukladno općim propisima o radu sklopljen Ugovor o radu dana 10. studenog 2020. Klasa: 112-03/20-01/07, Ur. broj: 2158/06- 03-20-17 na određeno vrijeme na navedenom radnom mjestu voditelj sportskih aktivnosti.

Slijedom navedenoga, dužnosnik ističe kako je između navedena dva natječaja postojala bitna razlika u vidu procedure zapošljavanja. Stoga, dužnosnik ističe da je iz navedenoga razvidno da u konkretnom slučaju za radno mjesto voditelj sportskih aktivnosti u sklopu potonje navedenog projekta nije niti postojala obveza provođenja procedure na način kako je to provedeno, već se čak i bez tako provedenog postupka, dakle i bez imenovanja povjerenstva, sukladno odredbama Zakona o radu, mogao sklopiti Ugovor o radu na određeno vrijeme.

Slijedom navedenoga, dužnosnik ističe kako ne proizlazi da bi kao općinski načelnik Općine Vuka na bilo koji način postupao protivno odredbi čl. 20. Zakona u proceduri prijema u radni odnos na navedenom radnom mjestu s obzirom da se navedeni Zakon ne može primijeniti u ovom natječaju, jer se zaposlena osoba u smislu čl. 28. Zakona te čl. 7. st. 2. i 3. Pravilnika o unutarnjem redu Jedinstvenog upravnog odjela Općine Vuka i Pravilnika o izmjeni i dopuni Pravilnika o unutarnjem redu Jedinstvenog upravnog odjela Općine Vuka ne smatra službenikom i namještenikom Općine Vuka, već su primijenjeni opći propisi o radu kako je to izričito propisano.

U prilogu ovog očitovanja dužnosnik dostavlja Izjavu pročelnice Općine Vuka kojom ista potvrđuje da zbog naprijed navedenih razloga nije bila ovlaštena kao pročelnica Općine Vuka donijeti Odluku o imenovanju povjerenstva za prijem u radni odnos na određeno vrijeme na navedenom projektu za radno mjesto: voditelj sportskih aktivnosti prema odredbama Zakona o lokalnoj i područnoj (regionalnoj) samoupravi („Narodne novine" broj: 86/08, 61/11, 04/18 i 112/19), jer se navedeni Zakon nije mogao primijeniti.

Osim navedenoga, dužnosnik ističe da je, iz Evaluacijskog obrasca Klasa: 112-03/20- 01/7, Ur. broj: 2158/06-01-20-13, o ukupnoj ocjeni za kandidatkinju …………….. na temelju intervjua razvidno da je upravo on navedenoj kandidatkinji dao najmanji broj bodova - ukupno 42 boda, naspram ostalih članova povjerenstva od kojih je od svakog pojedinačno ocjena iznosila 45 bodova i 44 boda.

Nadalje, dužnosnik ističe da se čak i kada bi se u konkretnom slučaju primjenjivao Zakon, rodbinska veza - bratić i sestrična, ne smatraju članom obitelji, jer navedena rodbinska veza predstavlja srodstvo u četvrtom koljenu pobočne loze, dok je odredbom čl. 4. st. 2. ZSSI-a propisano da se članom obitelji dužnosnika u smislu istog Zakona smatraju samo: bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Osim navedenoga, dužnosnik ističe i da je Općina Vuka mala jedinica lokalne samouprave s malim brojem zaposlenih (samo 2 službenika), te je radi potrebe provedbe projekata financiranih iz Europskih fondova bilo nužno zapošljavanje dodatnog administrativnog osoblja, te radnika na provedbi određenih radionica kroz projekt. Ističe kako Općina Vuka broji prema popisu stanovnika iz 2011. oko 1200 stanovnika koji su međusobno uglavnom povezani i rodbinskim vezama pa tako i istim prezimenom, te bi se isključivanjem iz natječaja svakoga tko nosi jednako prezime kao i općinski načelnik radilo o diskriminaciji kandidata, posebno u ovom slučaju kada je odabrana kandidatkinja neosporno ostvarila najveći broj bodova i bez onih koje joj je kao član Povjerenstva dodijelio dužnosnik te je zaposlena na temelju nepristrano provedene procedure zapošljavanja provođenjem testiranja i intervjua, kao i na temelju ocjene cjelokupnog testiranja, slijedom čega dužnosnik predlaže da se postupak protiv njega obustavi.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu istog Zakona. Uvidom u registar dužnosnika kojeg ustrojava i vodi Povjerenstvo utvrđeno je da dužnosnik Damir Maričić obnašao dužnost općinskog načelnika Općine Vuka u mandatu 2013.g.-2017.g. zatim u mandatu 2017.g.-2021.g. i ponovno od 21. svibnja 2021.g. Stoga je Damir Maričić povodom obnašanja navedene dužnosti obvezan postupati sukladno odredbama ZSSI-a.

Povjerenstvo je od Općine Vuka zatražilo podatke je li u Općini Vuka dana 16. listopada 2020.g. održano testiranje za radno mjesto: Referent-administrator projekta „SNAGA ŽENA-SKRBIM ZA DRUGE, BRINEM ZA SEBE II“ te ukoliko jest, koliko kandidata je sudjelovalo na predmetnom testiranju, tko je odlučivao o izabranom kandidatu. Isto tako, Povjerenstvo je zatražilo podatak je li u Općini Vuka dana 09. studenog 2020.g. održano testiranje za radno mjesto: Voditelj sportskih aktivnosti u sklopu projekta „ŠIRENJE MREŽE SOCIJALNIH USLUGA U ZAJEDNICI, FAZA I: AKTIVNO U TREĆOJ DOBI“ te ukoliko jest, koliko kandidata je sudjelovalo na predmetnom testiranju i tko je odlučivao o izabranom kandidatu.

Općina Vuka odgovorila je na traženje Povjerenstva dopisom KLASA: 711-01/21-01/01, URBROJ: 2158/06-01-21-2 od 25. ožujka 2021.g. navodeći da je u Općini Vuka je dana 16. listopada 2020. godine održano testiranje za radno mjesto Referent-administrator projekta „Snaga žena - skrbim za druge, brinem za sebe II. Navodi se da je samom testiranju prethodio natječajni postupak, odnosno raspisivanje Oglasa, imenovanje povjerenstva za provedbu natječaja od 3 člana, objava oglasnog postupka na stranicama Hrvatskog zavoda za zapošljavanje i web stranici Općine, zaprimanje, pregled i ocjena pristiglih prijava. Nadalje, navodi se da je na testiranje pozvano 5 kandidata koji su ispunjavali formalne uvjete propisane raspisanim oglasom za prijam u službu, te su istom testiranju svi kandidati i pristupili. Naime, navodi se da sukladno Zakonu o službenicima i namještenicima u lokalnoj i područnoj (regionalnoj) samoupravi, testiranje je provedeno putem pisanog testiranja, a zatim putem intervjua, na koji su pravo pristupa imali kandidati koji su na pisanom testiranju ostvarili minimalno 50% bodova iz pisanog dijela testiranja. Na intervju su pravo pristupa imale dvije kandidatkinje, s kojima je Povjerenstvo obavilo razgovor, te nakon toga, sastavilo rang listu kandidata i izradilo izvješće o provedenom postupku oglasa za prijem u službu te je isto dostavilo pročelnici Jedinstvenog upravnog odjela na daljnje postupanje. Nadalje, navodi se da je temeljem zakonskih odredbi, pročelnica donijela Rješenje o prijmu. U prilogu očitovanja Općine Vuka dostavljeni su i Rješenje o imenovanju povjerenstva, Oglas objavljen na stranicama HZZ-a, prijavu osobe primljene u službu - ………………., testove koje su ispunjavali osobe koje su pristupile testiranju, rezultati pisanog testiranja, rezultati intervjua, Izvješće o provedenom postupku oglasa za prijam u službu na određeno vrijeme te Rješenje o prijmu za …………………... Nadalje, u očitovanju Općine Vuka navodi se da je u općini dana 09. studenog 2020. godine održano testiranje za Voditelja sportskih aktivnosti u sklopu projekta „Aktivno u trećoj životnoj dobi“. Samom testiranju prethodio je natječajni postupak, odnosno raspisivanje javnog natječaja, imenovanje Povjerenstva za provedbu natječaja od 3 člana, objava oglasnog postupka na stranicama Hrvatskog zavoda za zapošljavanje i web stranici Općine, zaprimanje, pregled i ocjena pristiglih prijava. Nadalje, navodi se da su na testiranje pozvana 2 kandidata koji su ispunjavali formalne uvjete propisane raspisanim javnim natječajem, iako Zakonom o radu, nisu propisani uvjeti niti način provedbe testiranja kandidata, niti uopće obveza provedbe testiranja kod zapošljavanja, Općinski načelnik je Javnim natječajem definirao provedbu testiranja kroz razgovor (intervju). Način provedbe testiranja obavljen je tako da je svaki član Povjerenstva ocijenio svakog kandidata ponaosob, te su u Evaluacijski obrazac prenesene sve pojedinačne ocjene članova Povjerenstva, te tako zbrojene, predstavljale broj bodova koje je pojedini kandidat ostvario na testiranju. Temeljem provedenog testiranja, izrađeno je Izvješće, donesena odluka o zapošljavanju, te sklopljen Ugovor o radu na određeno vrijeme, za vrijeme trajanja Projekta s kandidatom koji je ostvario najveći broj bodova. Općina Vuka u prilogu očitovanja dostavila je i Javni natječaj, Odluku o imenovanju Povjerenstva za provedbu javnog natječaja za prijam u radni odnos na određeno vrijeme, natječaj objavljen na stranicama HZZ-a, prijavu osobe primljene u radni odnos - …………………, evaluacijske obrasce, Izvješće o provedenom postupku, Odluku o odabiru te Ugovor o radu s …………………. Zaključno Općina Vuka ističe da su svi natječaji za prijam u službu, odnosno zapošljavanje na određeno vrijeme u Općini Vuka, provedeni transparentno, da je Povjerenstvo potpisalo Izjave o povjerljivosti i nepristranosti i po istima postupalo, te da su u oba postupka odabrani kandidati na temelju provedenog postupka testiranja, koji su u svim segmentima ocijenjeni kao najbolji. Također, navodi se da je Općina Vuka mala jedinica lokalne samouprave, s malim brojem zaposlenih (2 službenika), te nam je za potrebe provedbe projekata financiranih iz Europskih fondova, nužno zapošljavanje dodatnog administrativnog osoblja, te radnika na provedbi praktičnih radionica, ovisno sve od same naravi projekta i odobrenim aktivnostima kroz taj projekt, za čije potrebe se zapošljavanje provodi.

Uvidom u Rješenje o imenovanju Povjerenstva za provedbu oglasa za prijam u službu na određeno vrijeme u Jedinstvenom upravnom odjelu Općine Vuka- administrator projekta „Snaga žena- skrbim za druge, brinem za sebe II“ KLASA: 112-03/20-01/02, URBROJ: 2158/06-01-20-2 od 29. rujna 2020.g. utvrđeno je da je navedeno rješenje donijela pročelnica Jedinstvenog upravnog odjela te da su u Povjerenstvo imenovani ……………….., ……………….. i Damir Maričić.

Nadalje, iz dostavljene natječajne dokumentacije koja uključuje pisane testove svih kandidata i rezultate usmenih razgovora s kandidatima utvrđeno je da je kandidatkinja ……………….. ostvarila najveći broj bodova te dana 20. listopada 2020.g. pročelnica Jedinstvenog upravnog odjela Općine Vuka donijela Rješenje o prijmu u službu KLASA: UP/I-103-02/20-01/01, URBROJ: 2158/06-01-20-1 kojim se ……………….. prima u službu na određeno vrijeme u Jedinstveni upravni odjel Općine Vuka.

Nadalje, uvidom u Odluku o imenovanju Povjerenstva za provedbu javnog natječaja za prijam u radni odnos na određeno vrijeme KLASA: 103-02/20-01/01, URBROJ: 2158/06-03-20-1 od 14. listopada 2020.g. utvrđeno je da je navedenu Odluku donio dužnosnik Damir Maričić te da su u navedeno Povjerenstvo imenovani …………….., ……………….. i sam dužnosnik.

Nadalje, iz dostavljene natječajne dokumentacije utvrđeno je da je nakon provedenog usmenog razgovora najviše bodova ostvarila kandidatkinja ………………… te je dana 9. studenog 2020.g. donesena Odluka o prijmu navedene kandidatkinje u radni odnos na određeno vrijeme KLASA: 112-03/20-01/07, URBROJ: 2158/06-03-20-16 koju je donio dužnosnik Damir Maričić, a potom je dana 10. studenog 2020.g. sklopljen Ugovor o radu između Općine Vuka zastupane po načelniku Damiru Maričiću kao poslodavca i ………………….. kao radnika.

Povjerenstvo je izvršilo uvid u digitalne podatke Matice rođenih te nije uspjelo utvrditi rodbinsku povezanost između dužnosnika i ………………… te u odnosu na navedeno Povjerenstvo nije pokrenulo postupak protiv dužnosnika.

Povjerenstvo je od Ureda državne uprave u Osječko-baranjskoj županiji, Matičnog ureda Osijek zatražilo podatak o srodstvu Damira Maričića i ………………. te je usporedbom OIB-a utvrđeno da je otac Martine Maričić brat oca Damira Maričića, odnosno da su Damir Maričić i ……………………. bratić i sestična.

Člankom 20. Zakona o službenicima i namještenicima u lokalnoj i područnoj (regionalnoj) samoupravi propisano je da natječaj provodi povjerenstvo koje imenuje pročelnik upravnog tijela, a da za imenovanje pročelnika upravnog tijela natječaj provodi povjerenstvo koje imenuje općinski načelnik, gradonačelnik, odnosno župan. Nadalje, navodi se da Povjerenstvo za provedbu natječaja mora imati neparan broj, a najmanje tri člana.

Člankom 28. istoga Zakona propisano je da službenik može biti primljen u službu na određeno vrijeme radi obavljanja privremenih poslova, poslova čiji se opseg privremeno povećao i zamjene duže vrijeme odsutnog službenika te da služba na određeno vrijeme za obavljanje privremenih poslova ili poslova čiji se opseg privremeno povećao može trajati najduže šest mjeseci i može se produžiti za još šest mjeseci. Stavkom 3. istoga članka Zakona propisano je da se iznimno od stavka 2. toga članka, za potrebe rada na aktivnostima vezanim uz upravljanje projektom koji se financira iz fondova ili programa Europske unije osoba može primiti u službu na određeno vrijeme za vrijeme trajanja projekta. Osobe koje se zapošljavaju na ostalim projektnim aktivnostima ne smatraju se službenicima i namještenicima lokalne jedinice te se na njih primjenjuju opći propisi o radu.

Člankom 4. stavkom 2. propisano je da je član obitelji dužnosnika u smislu ovog Zakona bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Stavkom 5. istoga članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Uvidom u Javni natječaj za prijam u radni odnos na određeno vrijeme na projektu „Širenje mreže socijalnih usluga u zajednici-faza I, Aktivno u trećoj životnoj dobi“ utvrđeno je da se radi o projektu koji je financiran iz Europskog socijalnog fonda te se stoga na zapošljavanje radnika u sklopu navedenog projekta ne primjenjuju odredbe članka 20. Zakona o službenicima i namještenicima u lokalnoj i područnoj (regionalnoj) samoupravi.

Slijedom navedenog, Povjerenstvo je utvrdilo kako obveznik nije postupio suprotno odredbi članka 7. točke c) ZSSI-a u situaciji kada nije primijenjena odredba članka 20. Zakona o službenicima i namještenicima u lokalnoj i područnoj (regionalnoj), odnosno kada je sebe imenovao za člana Povjerenstvo za provedbu javnog natječaja za prijam u radni odnos na određeno vrijeme na predmetnom projektu na kojem je zaposlena sestrična od dužnosnika.

Naime, osobe koje obavljaju poslove na istom projektu financiranom sredstvima Europske unije nisu službenici u jedinici lokalne samouprave, pa stoga nije trebala biti poštivana procedura propisana odredbama tog Zakona.

Povjerenstvo, međutim, upućuje dužnosnika kako je nakon što je stekao saznanja da je jedna od kandidatkinja za navedeno radno mjesto njegova sestrična trebao biti svjestan svoje uloge općinskog načelnika, odnosno člana povjerenstva u predmetnom postupku te je stoga, radi očuvanja vjerodostojnosti i sprječavanja percepcije da koristi javnu dužnost za probitak povezane osobe, bilo uputno da je širu javnost i Općinsko vijeće upoznao s činjenicom da se na natječaj javila njegova sestrična kao i da se izuzeo iz postupka te da je svoje ovlasti delegirao na drugu osobu koja radi u Općini.

S obzirom da je ovaj postupak bio pokrenut radi moguće povrede članka 7. točke c) ZSSI-a zbog propuštanja postupanja suprotno odredbi 20. Zakona o službenicima i namještenicima u lokalnoj i područnoj (regionalnoj) samoupravi te imenovanja samoga sebe za člana Povjerenstva za provedbu javnog natječaja za prijam u radni odnos, te da je u tijeku postupka utvrđeno da dužnosnik po istom prilikom navedenog zapošljavanja u Općini Vuka nije bio dužan postupati, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosniku Damiru Maričiću, putem opunomoćenika Hrvoja Krivića, odvjetnika iz Osijeka
2. Na znanje podnositelju prijave
3. Objava na internetskoj stranici Povjerenstva
4. Pismohrana

.